|  |  |
| --- | --- |
| Arbeids- og sosialdepartementet |  |
|   |  |
|  | Vår fil: B19 - GC |
|   | Vårt Arkiv: 402 |
|  | Saksbehandler: Grete Crowo |
|  |  |
|  | Oslo 12. april 2019 |

# Høringsnotat om forslag til enkelte endringer i reglene for uføretrygd

FFO har gjennomgått høringsnotatet om forslag til enkelte endringer i reglene for uføretrygd med videre, og vi vil med dette komme med våre synspunkter.

# FFOs synspunkter:

* FFO er enig i at nærings- eller lønnsinntekt som ikke er pensjonsgivende inntekt kommer inn under ny bestemmelse, og at det gis unntak for inntekt som reguleres etter § 12-14.
* FFO ber departementet presisere at uføretrygdede som deltar i ulønnet frivillig arbeid og aktiviteter ikke får vurdert dette som restarbeidsevne, og holdes utenfor nye regler.
* FFO mener tilleggsvilkårene for å bli ung ufør må fjernes, slik at alle som får innvilget uføretrygd med uføretidspunkt før fylte 26 år får den høyere minsteytelsen.
* FFO ber regjeringen satse på et likestilt og inkluderende arbeidsliv for mennesker med funksjonsnedsettelse for å forebygge en økning av unge som blir varig uføre.

# Revurdering av uføretrygden

FFO gjennomgår mange ulike høringsnotat, og vi er innforstått med at uføreregelverket er komplisert og det kan være ekstra vanskelig å formidle endringer knyttet til dette regelverket på en enkel og lett forståelig måte. Likevel opplever vi at dette høringsnotatet med fordel kunne vært skrevet slik at blant annet konsekvensen av endringene knyttet til dagens regelverk var klarere formulert. Vi har mottatt flere henvendelser fra engstelige uføre som har trodd at regjeringen nå skal reversere hele uføreregelverket med hensyn til muligheten til å kombinere arbeid og trygd, og at uføregraden deres vil bli revurdert etter nye regler. Bekymringen har også vært knyttet til inntekt fra frivillig arbeid, samt deltakelse i ulønnet frivillig arbeid og aktivitet.

Etter å ha gjennomgått høringsnotatet nøye har FFO derimot lagt til grunn en tolkning som gjør at vi kan betrygge alle dem som i dag har pensjonsgivende inntekt og som kommer inn under bestemmelsen i folketrygdloven § 12-14. Disse vil slik vi forstår det ikke oppleve noen endringer knyttet til nytt regelverk, og de kan kombinere arbeid og trygd på samme måte som i dag. Det er svært viktig at fleksibiliteten i ordningen med at uføregraden ikke revurderes ved inntekt over inntektsgrensen beholdes for alle med pensjonsgivende inntekt, noe som gjelder inntekt inntil 80 prosent av inntekt før uførhet. Dette kunne kommet tydeligere fram.

Vi vurderer det som rimelig at personer som ikke har persongivende inntekt, men arbeider i egen inntektsgivende virksomhet, har inntekt fra næring eller inntekt fra svart arbeid fanges opp i systemet og må melde inn denne inntekten. Vi ser at det kan være hensiktsmessig å ha et eget regelverk for slike tilfeller, jf. § 12-10 andre ledd første punktum og tredje ledd.

Samtidig er det en uro i organisasjonslivet at bestemmelsen om en vesentlig endring i forhold som har betydning for inntektsevnen, vil ramme frivillig ulønnet arbeid. Man er svært bekymret for at man vil bli vurdert å ha en restarbeidsevne som ikke vises i den pensjonsgivende inntekten om man deltar i frivillige aktiviteter og møter. FFO forutsetter at det ikke er denne gruppen departementet vil fange opp i de nye bestemmelsene. Det vil være helt urimelig om frivillige som på gode dager og når de har overskudd, engasjerer seg i frivilligheten blir rammet av de nye reglene. Å delta i frivillig arbeid gir livskvalitet og glede for den enkelte, og er berikende for lokalsamfunn og organisasjonslivet.

Dommen fra Haugaland tingrett, som det vises til i høringsnotatet, viser derimot et legitimt eksempel på at innsatsen i en organisasjon i liten grad samsvarer med faktisk pensjonsgivende inntekt. Det vil likevel være betimelig at departementet tydelig presiserer at deltakelse i ulønnede frivillige aktiviteter og møter ikke kommer inn under de nye bestemmelsene.

# Vilkår for høyere minsteytelse som ung ufør

Regelverket for å bli varig ufør for alle unge som har et uføretidspunkt før 26 år er strengt, både for unge som får den høyere minsteytelsen og de som kun ender med en minsteytelse. Vi forutsetter at alle som får innvilget uføretrygd med uføretidspunkt før 26 år, er grundig utredet av NAV. Inntektsevnen må være varig nedsatt på grunn av sykdom, skade eller lyte med minst halvparten for å oppfylle kravet til uføretrygd.

Derfor har FFO tatt et prinsipielt standpunkt om at garantert høyere minsteytelse som ung ufør ikke skal knyttes til om tilstanden er alvorlig eller ikke. Vi mener at tilleggsvilkårene for å bli ung ufør kan fjernes, slik at alle som får innvilget uføretrygd med uføretidspunkt før fylte 26 år får den høyere minsteytelse som ung ufør. Departementet har selv vurdert om det kan være aktuelt å fjerne tilleggsvilkårene, men ønsker dessverre å gjøre gapet større mellom disse to gruppene av personer som blir ufør i ung alder og deres mulighet til å få tilleggspensjon som ung ufør.

Det er uverdig at unge mennesker som er varig ufør skal leve på uføretrygdens minsteytelse resten av livet. Personer som tidlig rammes av sykdom, skade eller lyte og som fyller vilkårene for en uføretrygd må sikres en trygd å leve av. FFO har ikke tro på at hverken helsen eller motivasjonen til jobb henger direkte sammen med ytelsens størrelse. Vi mener at det må legges inn innsatser for å forebygge forekomsten av unge uføre, men at det ikke handler om å innskjerpe utmålingen av ytelsen når man først har fått et vedtak om uføretrygd. Vi viser til eget avsnitt nedenfor knyttet til arbeidslinjen for unge som står i fare for å bli varig uføre.

Den høye omgjøringsprosenten i Trygderetten i sakene hvor Arbeids- og velferdsetaten fatter vedtak om at unge kun skal gis uføretrygdens generelle minsteytelse, viser at de aller fleste fyller alvorlighetskriteriet for å bli uføre med garantert tilleggspensjon. Departementet er bekymret for at unge som *ikke* har vært forhindret fra å opptjene pensjonspoeng ved inntektsgivende arbeid på grunn av alvorlig medisinsk tilstand skal bli uføre med høyere minsteytelse. Etter vår vurdering ivaretas dette i dagens regler når de som har vært i stand til å ha en pensjonsgivende inntekt på mer enn halvparten av inntektsevnen før fylte 26 år ikke vil ha krav på garantert høyere minsteytelse.

Vi mener det blir et rettssikkerhetsproblem når departementet vil endre regelverket fordi man er uenig med Trygderettens lovtolkning. Det er problematisk at Trygderetten sitt rettslige handlingsrom forsøkes begrenses på denne måten. FFO har sett nærmere på noen av sakene som Trygderetten har behandlet. Retten anvender alvorlighetskriteriet og foretar en konkret rettsanvendelse basert på sakens faktum. Departementet burde rettet seg etter disse dommene og endret praksis, i stedet for å foreslå et nytt og strengere regelverk.

# Innsatser for å sikre deltakelse i arbeidslivet og hindre varig uførhet

Departementet er bekymret for at det er press på uføretrygdordningen, og spesielt at flere unge bli varig uføre. Vi deler departementets ønske om at flere unge som står i fare for å bli uføre, heller bør komme i arbeid og bli økonomisk selvstendig. Samtidig mener vi at det ikke er uføreregelverket som er problemet, men blant annet strukturelle forhold i utdanningssystem og arbeidsliv. I tillegg til en økning i antall unge uføre med alvorlige diagnoser i de yngste aldersgruppene, og de endringene i diagnosegrupper som det vises til i høringsnotatet.

FFO representerer grupper av unge med nedsatt funksjonsevne som opplever å «bli presset ut» i uføretrygd. De fyller diagnose- og alvorlighetskriteriet for å bli ung ufør med tilleggspensjon, også om departementets forslag om språklig presisering om dokumentasjon skulle bli vedtatt. Opinion AS uførte i fjor sommer en undersøkelse[[1]](#footnote-1) på oppdrag fra Blindeforbundet som viste at mange svært unge synshemmede får uføretrygd i stedet for bistand til å komme ut i arbeid. Selv om uføretrygd skal være noe som gis når alle andre tiltak for å komme i jobb er prøvd, viser denne undersøkelsen at uføretrygd er det første tiltaket mange synshemmede 18-åringer får. Det kommer også fram at hver tredje sterk svaksynte har fått forslag fra NAV om å søke uføretrygd, men har selv valgt å ikke følge dette rådet. Alle i denne undersøkelsen ønsket seg arbeid.

En funksjonshemmet ung person må likestilles med andre unge som skal kvalifisere seg til arbeidslivet, og få mulighet til å delta i arbeid på lik linje med andre. I «Et samfunn for alle», regjeringens Strategi for likestilling av mennesker med funksjonsnedsettelse[[2]](#footnote-2), er arbeidsinkludering et av innsatsområdene. Det skal blant annet legges til rette for god tilgang til nødvendig assistanse og hjelpemidler for at arbeidstakere med funksjonsnedsettelse skal sikres deltakelse i arbeidslivet.

Å jobbe mot diskriminering og et mer inkluderende arbeidsliv for personer med nedsatt funksjonsevne kan hindre en fortsatt økningen i antall unge uføre. Vi anbefaler denne løsningen i stedet for å stramme inn på uføreregelverket, noe som kun rammer den enkeltes økonomiske livsgrunnlag - og samfunnet får flere innbyggere med store levekårsutfordringer.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

1. https://www.blindeforbundet.no/om-blindeforbundet/nyhetsarkivet/svaert-mange-unge-synshemmede-gis-uforetrygd [↑](#footnote-ref-1)
2. Et samfunn for alle. Regjeringens strategi for likestilling av mennesker med funksjonsnedsettelse for perioden 2020-2030. [↑](#footnote-ref-2)